ฉลุย! “ทิพย์ อรวรรณ” มือตบ “ปิงปอง” คว้าชัย 4-2 เกม เข้ารอบ 32 คนสุดท้าย
“ทิพย์ อรวรรณ” นักเทเบิลเทนนิสสาววัย 23 ปี ทีมชาติไทย ชนะคู่แข่งจากสาธารณรัฐเช็ก 4-2 เกม ผ่านเข้ารอบ 32 คนสุดท้าย ไปพบกับ คาซูมิ อิชิคาว่า มืออันดับ 10 ของโลก มือวางอันดับที่ 5 ของรายการจากประเทศญี่ปุ่น ในวันที่ 26 ก.ค.64
25 ก.ค. 2564

ผู้สื่อข่าวรายงาน การแข่งขันโอลิมปิกเกมส์ ครั้งที่ 32 “โตเกียว 2020” ประเทศญี่ปุ่นวันนี้ “เทเบิลเทนนิส” ที่โตเกียว เมโทรโพลิแทน ยิมเนเซียม ประเภทหญิงเดี่ยว รอบสอง “ทิพย์” อรวรรณ พาระนัง นักเทเบิลเทนนิสสาววัย 23 ปี ทีมชาติไทย มืออันดับ 88 ของโลก มือวางอันดับที่ 49 ของรายการ ลงสนามพบ ฮานา มาเตโลวา มืออันดับ 51 ของโลก มือวางอันดับที่ 29 ของรายการจากประเทศสาธารณรัฐเช็ก วัย 31 ปี
โดย อรวรรณ เปิดหัวได้ดี ตีขึ้นนำก่อน 3-0 แต่เริ่มมาพบปัญหาการเล่นเกมรุกที่รวดเร็วของ ฮานา จึงโดนแซงไป 6-8 จากนั้น อรวรรณ ไม่ยอม ใช้โฟร์แฮนด์ซ้ายตบเรียกแต้มต่อเนื่องจนกลับมานำ 9-8 ทว่า ช่วงท้ายของเกม ฮานา เลือกที่จะใช้แผนการเสริฟบุกเข้าใส่แบ็คแฮนด์ฝั่งขวาของ อรวรรณ ที่รับไม่ค่อยถนัดนัก จึงโดน ฮานา เล่นงานไป 11-9 สาวเช็กขึ้นนำก่อน 1-0 เกม
ถัดมาในเกมสอง อรวรรณ เปิดเกมรุกใส่มากขึ้น โฟร์แฮนด์ด้วยซ้ายของ อรวรรณ หนักและสามารถทำให้คู่แข่งปั่นป่วนได้ไม่น้อยจนสามารถทำคะแนนทิ้งห่างสาวเช็กได้ที่ช่องว่าง 3 คะแนน ได้ตลอดเกม 5-2, 6-3, 7-4 ฝั่ง ฮานา เกมนี้ไม่สามารถจะเล่นงานแบ็คแฮนด์มุมอับของ อรวรรณ ได้เหมือนเกมแรก เพราะลูกเด้งสาวไทยระวังตัวมากกว่าเดิม
ก่อนจะเป็น อรวรรณ ต้อนชนะไม่ยากในเกมนี้ 11-5 ตีเสมอ 1-1 เกม ในเกมที่สาม ฝั่ง ฮานา ดูจะช็อตๆ เหมือนกัน เกมรุกที่รวดเร็วของเจ้าตัวทำได้ไม่เฉียบคมเหมือนเกมแรก และดูมีอารมณ์รุนแรง ไม่ได้นิ่งเหมือนช่วงแรก กลบกันทางฝั่ง อรวรรณเหมือนจะมั่นใจมากขึ้น จังหวะตบแรลลี่บนโต๊ะเป็นฝ่ายชนะบ่อยครั้ง ขึ้นนำ 5-2 ก่อนสุดท้ายจะเป็นลูกเด้งสาวไทยที่เครื่องติด โกยแต้มแทบจะฝ่ายเดี่ยว ชนะไป 11-6 แซงนำ 2-1 เกม
มาในเกมสี่ ฮานา เริ่งสปีดการเล่นมากขึ้นอย่างเห็นได้ชัด พยายามบุกตบเอาแต้มให้ได้ภายในไม้ 2 หรือ 4 เลย เนื่องด้วยเป็นฝ่ายตกเป็นรอง และสามารถขึ้นนำอรวรรณไปก่อน 6-2 แต่อรวรรณพยายามตบเอาแต้มกลับมาบ้างและไล่มาที่ 8-9 จน ฮานา ต้องขอเวลานอกเพื่อเบรกความแรงของ อรวรรณ ก่อน พอกลับมาเล่นกันต่อ ฮานา ยังคงเปิดเกมบุกเร็วและทำได้ผล เอาชนะได้ 11-9 ตีเสมอ 2-2 เกม
ขณะที่เกมห้าสองฝั่งสู้กันได้อย่างมันหยดและสูสี เสมอกันที่ 5-5 และ 8-8 แต่หลังจากนั้น อรวรรณ มาได้ลูกมหศัจรรย์ บล็อกลูกตบของ ฮานา ไปเด้งลงขอบโต๊ะฝั่งสาวเช็กได้แต้มไป อรวรรณ ขึ้นนำ 9-8 ทำให้ ฮานา หัวเสียไม่น้อย และหลังจากนั้นโมเมนตั้มก็มาเป็นของลูกเด้งสาวไทย เก็บแต้มได้รวดจนชนะ 11-8 ขึ้นแท่นก่อน 3-2 เกม
ถัดมาช่วงต้นเกมที่ห้า อรวรรณ ทำได้ดีมาก ตบโต้แทบไม่มีพลาดขึ้นนำ 5-1 ช่วงท้าย ฮานา เร่งเกมบุกจัดและไล่มาได้ดีจนถึง 8-9 ทำให้สาวไทยต้องขอเวลานอกก่อน และกลับมาตีต่อด้วยความมั่นใจจนสามารถเอาชนะการแรลลี่ได้ 2 แต้มติด คว้าชัย 11-8 จบการแข่งขัน “ทิพย์” อรวรรณ พาระนัง เอาชนะ ฮานา มาเตโลวา จากสาธารณรัฐเช็ก 4-2 เกม (9-11, 11-5, 11-6, 9-11, 11-8, 11-8) ผ่านเข้าสู่รอบ 32 คนได้ต่อไป โดยเป็นการทำสถิติเข้ารอบได้ลึกที่สุดเทียบเท่ากับที่ “แป๋ว” นันทนา คำวงศ์ รุ่นพี่อดีตทีมชาติไทยทำได้เมื่อโอลิมปิกเกมส์ 2016
ทั้งนี้ อรวรรณ จะผ่านเข้ารอบ 32 คนสุดท้าย ไปพบกับงานสุดหิน “ดอกไม้งามแห่งวงการปิงปองญี่ปุ่น” คาซูมิ อิชิคาว่า มืออันดับ 10 ของโลก มือวางอันดับที่ 5 ของรายการจากประเทศญี่ปุ่น เจ้าของผลงานเหรียญเงินประเภททีมหญิง โอลิมปิกเกมส์ 2012 และเหรียญทองแดงประเภททีมหญิงโอลิมปิกเกมส์ 2016 ที่ได้สิทธิ์เป็นมือวางยืนรออยู่แล้ว ในวันที่ 26 ก.ค.64
ที่มา: ข้อมูลจากสยามสปอร์ต